1. ปัจจัยความเสี่ยง

1.  ความเสี่ยงในการประกอบธุรกิจ

    1.  ความเสี่ยงจากการถูกยกเลิกสัญญาเช่าที่ดินและอาคาร

ที่ตั้งสำนักงานใหญ่และคลังสินค้าของบริษัทฯ รวมถึงสำนักงานสาขาในจังหวัดภูเก็ต บริษัทฯ
ทำการเช่าที่ดินและอาคารจากบุคคลอื่น โดยทรัพย์สินที่ใช้เป็นที่ตั้งสำนักงานใหญ่ บริษัทฯ
ได้ทำสัญญาเช่าจากเครือญาติของผู้บริหารหลักของบริษัทฯ
และทรัพย์สินที่ใช้เป็นที่ตั้งสำนักงานสาขาในจังหวัดภูเก็ต บริษัทฯ ได้ทำสัญญาเช่าจากบุคคลอื่น ดังนั้น
บริษัทฯ จึงมีความเสี่ยงที่อาจจะถูกยกเลิกสัญญาเช่าที่ดินและอาคาร
หรือการไม่ได้รับการต่อสัญญาเช่าที่ดินและคลังสินค้าแห่งใดแห่งหนึ่ง อันจะทำให้บริษัทฯ
อาจจะต้องมีค่าใช้จ่ายในการย้ายสำนักงานและคลังสินค้า
ซึ่งส่งผลกระทบต่อการดำเนินงานของบริษัทฯ ได้ ทั้งนี้ ทางบริษัทฯ
มีมาตรการป้องกันความเสี่ยงดังกล่าว โดยมีการทำข้อตกลงสัญญา ระบุอายุสัญญา วันเริ่มสัญญา
วันครบกำหนดสัญญาที่แน่นอนในสัญญาเช่า
และหากผู้ให้เช่าต้องการยกเลิกสัญญาเช่าต้องแจ้งให้บริษัทฯ ทราบก่อนล่วงหน้าไม่น้อยกว่า 60 วัน
นอกจากนี้ หากมีการรอนสิทธิการเช่าของบริษัทฯ
ผู้ให้เช่าจะจัดหาพื้นที่แปลงอื่นมาให้ใช้ทดแทนหรือชดใช้ค่าเสียหายให้แก่บริษัทฯ
จึงน่าจะทำให้ความเสี่ยงที่บริษัทฯ
อาจจะถูกยกเลิกสัญญาเช่าที่ดินและอาคารก่อนกำหนดมีความเป็นไปได้ไม่มากนัก
และในอดีตที่ผ่านมาบริษัทฯ ยังไม่เคยถูกยกเลิกสัญญาเช่า หรือไม่ได้รับการต่อสัญญาเช่า

2.  ความเสี่ยงจากการขยายการลงทุน

บริษัทฯ
มีโครงการลงทุนเปิดศูนย์จำหน่ายผลิตภัณฑ์และบริการแก่ลูกค้าเพิ่มเติมในพื้นที่จังหวัดกรุงเทพมหานคร
และเขตจังหวัดปริมณฑลรอบนอก เพื่อให้ครอบคลุมกลุ่มลูกค้าเป้าหมาย
และเพิ่มประสิทธิภาพการบริหารการจัดส่งผลิตภัณฑ์และระบบโลจิสติกส์ให้มากขึ้น
และมีโครงการที่จะเพิ่มผลิตภัณฑ์ก่อสร้างตกแต่งภายในให้หลากหลายมากขึ้น
โดยการสรรหาผลิตภัณฑ์รูปแบบใหม่ภายใต้ลิขสิทธิ์ตราสินค้าชั้นนำจากต่างประเทศเพิ่มเติม
เพื่อตอบสนองความต้องการของผู้ออกแบบ ผู้รับเหมา และเจ้าของสำนักงานหรือบ้านพักอาศัย
ซึ่งบริษัทฯ จะต้องมีการลงทุนก่อสร้างอาคารคลังสินค้าสำหรับศูนย์จำหน่ายสินค้าสาขาใหม่
ค่าใช้จ่ายในการทำการตลาดสำหรับผลิตภัณฑ์ใหม่ อาทิ ระบบประตูหน้าต่างภายใต้ลิขสิทธิ์ตราสินค้า
FLETCHER และพรมปูพื้นคุณภาพสูงภายใต้ลิขสิทธิ์ตราสินค้า C&A เป็นต้น
การใช้เงินทุนหมุนเวียนสำหรับบริหารสินค้าคงคลัง และการขยายตลาดไปยังต่างประเทศ เช่น
ประเทศอินเดีย เป็นต้น โดยบริษัทฯ ประมาณการงบลงทุนไว้ประมาณ 50 ล้านบาท
ตามวัตถุประสงค์ของการใช้เงินที่ได้รับจากการเสนอขายหุ้นสามัญเพิ่มทุนแก่ประชาชนทั่วไปที่บริษัทฯ
ได้แจ้งไว้ในหนังสือชี้ชวน

อย่างไรก็ตาม บริษัทฯ อาจมีความเสี่ยงจากการลงทุน
หากการลงทุนที่กล่าวมาไม่บรรลุผลตามเป้าหมายที่บริษัทฯ ได้กำหนดไว้ ซึ่งขึ้นอยู่กับปัจจัยต่างๆ อาทิ
ภาวะเศรษฐกิจของประเทศไทย ภาวะการแข่งขันในตลาดต่างประเทศ
เงื่อนไขการค้าและภาษีของการเปิดเขตการค้าเสรี (Free Trade Area)
แบบทวิภาคีระหว่างประเทศไทยกับประเทศที่บริษัทฯ จะขยายตลาดไป เป็นต้น ทั้งนี้ บริษัทฯ
ได้วางแผนการลงทุน โดยได้มีการประชุม
หารือแลกเปลี่ยนและระดมความคิดเห็นของกรรมการและผู้บริหารในการพิจารณาความเป็นไปได้ในการลงทุน
และศึกษาภาวะตลาดและความเหมาะสมในการลงทุนอย่างรอบคอบก่อนการตัดสินใจลงทุน
รวมทั้งพยายามใช้รูปแบบการบริหารคลังสินค้า
การขนส่งและโลจิสติกส์ที่มีประสิทธิภาพเพื่อลดความเสี่ยงจากการลงทุนดังกล่าว

2.  ความเสี่ยงเกี่ยวกับสินค้าและการจัดหาสินค้า

    1.  ความเสี่ยงในการจัดหาผลิตภัณฑ์

บริษัทฯ
มีการจัดหาผลิตภัณฑ์ในลักษณะของการว่าจ้างผลิตสำหรับผลิตภัณฑ์ภายใต้ลิขสิทธิ์ตราสินค้าของบริษัทเอง
และบริษัทฯ
ทำการสั่งซื้อผลิตภัณฑ์จากเจ้าของลิขสิทธิ์ตราสินค้าชั้นนำทั้งในประเทศและต่างประเทศโดยตรง
ดังนั้น บริษัทฯ
จึงมีความเสี่ยงในการจัดหาผลิตภัณฑ์ในกรณีที่ผู้ผลิตและเจ้าของลิขสิทธิ์ตราสินค้าอาจจะไม่สามารถผลิตหรือจำหน่ายผลิตภัณฑ์ให้แก่บริษัทฯ
ได้ตามคุณภาพ ปริมาณ เวลา และเงื่อนไขที่บริษัทฯ กำหนดไว้ได้
รวมทั้งมีความเสี่ยงในการที่เจ้าของลิขสิทธิ์ตราสินค้าอาจบอกเลิกหรือไม่ต่อสัญญาการเป็นตัวแทนจำหน่ายผลิตภัณฑ์ให้แก่บริษัทฯ
ซึ่งจะส่งผลต่อการดำเนินงานและการเติบโตของบริษัทฯ

อย่างไรก็ตาม บริษัทฯ มีการติดต่อค้าขายและมีความสัมพันธ์ที่ดีกับผู้ผลิตและผู้จำหน่ายผลิตภัณฑ์ต่างๆ
มาเป็นระยะเวลานาน รวมทั้งบริษัทฯ มีนโยบายกระจายการจัดหาผลิตภัณฑ์
โดยปัจจุบันมีการติดต่อกับโรงงานผู้ผลิตในประเทศที่ได้คุณภาพผ่านเกณฑ์มาตรฐานที่บริษัทฯ
กำหนดไว้มากกว่า 1 แห่ง นอกจากนี้ ยังมีการทำสัญญาเป็นตัวแทนจำหน่ายผลิตภัณฑ์กับบริษัท
ไทยผลิตภัณฑ์ยิบซั่ม จำกัด (มหาชน) ซึ่งเป็นกลุ่มผลิตภัณฑ์หลักที่สร้างยอดรายได้ให้กับบริษัทฯ
ถึงประมาณร้อยละ 50 ของยอดรายได้รวม
ส่วนผลิตภัณฑ์ภายใต้ลิขสิทธิ์ตราสินค้าจากต่างประเทศที่บริษัทฯ
เป็นตัวแทนจำหน่ายแต่เพียงผู้เดียวในประเทศไทย บริษัทฯ
ก็มีการทำสัญญาแต่งตั้งเป็นตัวแทนหลักในการจัดการผลิต
และสัญญาแต่งตั้งเป็นตัวแทนจำหน่ายผลิตภัณฑ์ ดังนั้น บริษัทฯ
คาดว่าความเสี่ยงที่อาจเกิดขึ้นจากการจัดหาผลิตภัณฑ์จึงมีโอกาสน้อย
และที่ผ่านมาก็ยังไม่เคยประสบปัญหาดังกล่าวแต่อย่างใด

2.  ความเสี่ยงจากความผันผวนของต้นทุนผลิตภัณฑ์และอัตราแลกเปลี่ยนเงินตราต่างประเทศ

บริษัทฯ
อาจได้รับความเสี่ยงจากความผันผวนของต้นทุนผลิตภัณฑ์อันเนื่องมาจากปรับตัวเพิ่มขึ้นของต้นทุนวัตถุดิบแต่ละประเภท
รวมทั้งผลิตภัณฑ์ที่นำเข้ามาจากต่างประเทศที่อาจได้รับผลกระทบจากความผันผวนของอัตราแลกเปลี่ยนเงินตราต่างประเทศ
ซึ่งอาจส่งผลกระทบต่อต้นทุนผลิตภัณฑ์เช่นกัน
โดยผลกระทบดังกล่าวจะส่งผลให้ความสามารถในการทำกำไรขั้นต้นของบริษัทฯ ลดลง
อย่างไรก็ตาม บริษัทฯ
ให้ความสำคัญกับการวางแผนและการบริหารการจัดซื้อผลิตภัณฑ์และการบริหารสินค้าคงคลัง
รวมทั้งการบริหารระบบขนส่งและโลจิสติกส์
เพื่อควบคุมและบริหารต้นทุนรวมทั้งค่าใช้จ่ายในการดำเนินงานของบริษัทฯ
รวมทั้งมีการพิจารณาปรับราคาขายผลิตภัณฑ์แต่ละประเภทให้สอดคล้องกับต้นทุนโดยสม่ำเสมอ
ดังนั้นบริษัทฯ
จึงคาดว่าจะมีความเสี่ยงจากความผันผวนของต้นทุนผลิตภัณฑ์และอัตราแลกเปลี่ยนเงินตราต่างประเทศไม่มากนัก
ทั้งนี้หากบริษัทฯ มียอดสั่งซื้อผลิตภัณฑ์จากต่างประเทศในมูลค่าสูงอย่างมีนัยสำคัญ บริษัทฯ
ก็มีนโยบายป้องกันความเสี่ยงจากความผันผวนของอัตราแลกเปลี่ยนเงินตราต่างประเทศโดยการกำหนดราคาซื้อขายเป็นสกุลเงินที่มีความเสี่ยงต่อการผันผวนค่อนข้างต่ำ
อาทิ สกุลยูโร เป็นต้น รวมทั้งมีนโยบายทำสัญญาซื้อขายอัตราแลกเปลี่ยนล่วงหน้า (Forward
Contract) เพื่อป้องกันความเสี่ยงจากความผันผวนของอัตราแลกเปลี่ยนเงินตราต่างประเทศ

3.  ความเสี่ยงจากการที่ผลิตภัณฑ์ถูกลอกเลียนแบบ

ผลิตภัณฑ์ก่อสร้างตกแต่งภายในเป็นผลิตภัณฑ์ที่มีคุณลักษณะและรูปแบบที่ง่ายต่อการลอกเลียนแบบ
โดยเฉพาะอย่างยิ่งการลอกเลียนแบบรูปลักษณ์ภายนอก
ซึ่งในอดีตที่ผ่านมาผลิตภัณฑ์บางประเภทของบริษัทฯ เคยถูกลอกเลียนแบบไปผลิตและจำหน่าย
โดยบริษัทฯ ได้ดำเนินคดีฟ้องร้องและศาลพิพากษาให้บริษัทฯ
เป็นฝ่ายชนะและได้รับค่าชดเชยความเสียหาย ดังนั้น ผลิตภัณฑ์ของบริษัทฯ
จึงมีความเสี่ยงที่จะถูกลอกเลียนแบบผลิตภัณฑ์ได้ แต่อย่างไรก็ตาม บริษัทฯ
ได้มุ่งเน้นให้ความสำคัญกับคุณภาพ ลักษณะการใช้งาน
และการพัฒนารูปแบบให้มีลักษณะเฉพาะตัวที่ยากต่อการลอกเลียนแบบแต่ง่ายต่อการติดตั้งใช้งาน
และมีการจดอนุสิทธิบัตรผลิตภัณฑ์ (Patent) เพื่อป้องกันการผลิตสินค้าลอกเลียนแบบในทุกผลิตภัณฑ์
โดยปัจจุบันบริษัทฯ ได้รับการรับรองอนุสิทธิบัตรสำหรับผลิตภัณฑ์วงกบประตูและผลิตภัณฑ์วงกบช่องแสง
เป็นที่เรียบร้อยแล้ว รวมทั้งบริษัทฯ ยังได้รับความร่วมมือเป็นอย่างดีจากบริษัท ไทยผลิตภัณฑ์ยิบซั่ม
จำกัด (มหาชน) ในการออกหนังสือรับรองคุณสมบัติผลิตภัณฑ์ของบริษัทฯ
ให้แก่ลูกค้าประเภทผู้รับเหมาก่อสร้างตกแต่งภายในเพื่อนำไปยืนยันแก่เจ้าของโครงการ นอกจากนี้
บริษัทฯ
มุ่งเน้นการให้บริการคำแนะนำและคำปรึกษาการใช้ผลิตภัณฑ์ควบคู่กับการจำหน่ายผลิตภัณฑ์เพื่อสร้างการยอมรับและความภักดีในการใช้ผลิตภัณฑ์ของบริษัทฯ
มากยิ่งขึ้น